Imtella' Diċembru 31, 2020 Żewġ persuni rebħu bejniethom il-jackpot tal-Lotto Quaterno li tela' l-għada tal-Milied, b'total ta' €250,000. Fi stqarrija l-Maltco qalet li r-rebbieħa nzertaw membri tal-istess familja; ziju u n-neputija tiegħu, li xtraw il-biljetti tagħhom bin-numri li jilgħabu dejjem minn banka f'San Ġwann u oħra fir-Rabat. Intqal li wieħed mir-rebbieħa nduna li rebaħ il-jackpot meta kien qed jara t-tlugħ tan-numri fuq TVM, waqt li r-rebbieħ l-ieħor kien infurmat meta wasal lura d-dar. Ir-rebbieħa ħadu ċekk ta' €125,000 kull wieħed u qalu li se jkunu qed jaqsmuh mal-qraba tagħhom.